**Lietuvių kalbos ir literatūros pamoka**

**Juozo Grušo ,,Meilė, džiazas ir velnias‘‘ Naujojoje Vilnioje 10 kl.**

**Pamokos planas**

**Pamokos tikslas:** analizuoti ir aptarti vizualizuojamą literatūrinį kūrinį ,,Meilė, džiazas ir velnias’’.

**Gebėjimai:** gebėjimas pagrįsti savo nuomonę, mokiniai lavina gebėjimą pristatyti kūrinį (viešasis kalbėjimas), įtvirtinami atidžiojo skaitymo įgūdžiai.

**Pamokos situacija:** Pamoka vedama 10-os klasės mokiniams.

**Pamokos eiga:** pamoka skirta J. Grušo kūrinio ,,Meilė, džiazas ir velnias’’ įspūdžiui sustiprinti. ,,Meilė, džiazas ir velnias’’ – pasakojimas apie jaunus žmones, ieškančius gyvenimo prasmės. Ieškojimus lydi alkoholis, cigaretės, konfliktai su tėvais ir kitais artimais žmonėmis. Laisvalaikį jaunuoliai leidžia kalbėdami, diskutuodami, grodami muziką savo disfunkciniame pasaulyje. Draugų prieglobstis – rūsys, kurį jie vadina ,,katilu’’.

Pamoka prasideda apleistame buvusios ,,Žalgirio’’ staklių gamyklos stadiono prieigose, Gerovės parke. Ši vieta - puiki kūrinio stiprumui, įtaigumui atskleisti. Aplinka galėtų būti panaši į kūrinio veikėjų susibūrimo vietą - ,,katilą’’.

Mokytojas kartu su mokiniais pasirenka kokią kūrinio ištrauką skaitys. Mokiniai pasiskirsto vaidmenimis. Kūrinys skaitomas vaidmenimis, bandoma sukurti ,,katilo’’ nuotaiką. Perskaičius pasirinktas kūrinio ištraukas, kylama į kalną, į Parko gatvę, šalia Respublikinės Vilniaus psichiatrijos ligoninės. Vystoma diskusija, kad netinkami sprendimai gali kardinaliai pakeisti žmogaus gyvenimą.

**Refleksija:** mokiniai įvardija ar tiesioginis kūrinio vizualizavimas padėjo labiau įsiminti, suprasti pasirinktą kūrinį. Žodžiu išsako savo nuomonę, kokie netradiciniai mokymo metodai gali skatinti įsiminti autorius, kūrinius.

**Namų darbas:** Mokytojas užduoda mokiniams parašyti pastraipą/rašinį tema ,,Pasirinkto veikėjo paveikslas tragikomedijoje ,,Meilė, džiazas ir velnias‘‘.

Pasižiūrėti kaip kūrinį ,,Meilė, džiazas ir velnias’’ interpretuoja bendraamžiai.

<https://www.youtube.com/watch?v=qDkMxXwGwD4>

<https://www.youtube.com/watch?v=pQPBy-2qOHg>

*Pamoką parengė lietuvių kalbos ir literatūros vyr.mokytoja Loreta Kindurienė*